Tozalash vositalari uzoq muddatda o`pka faoliyatiga salbiy ta`sir etadi

Norvegiyaning Bergen universiteti olimlari 6000 kishida o`tkazgan tadqiqot natijalariga asoslanib kimyoviy tozalash vositalari hididan erkaklarga nisbatan ayollar ko`proq ziyon ko`rmoqda, degan hulosaga keldi.
Olimlar kimyoviy tozalash vositalarining inson salomatligiga salbiy ta`sirini kamaytirish uchun aksar hollarda uy tozalash uchun mikrotolali mato va toza suvning o`zi etarli, demoqda.
BiBiSi nashrida chop etilgan maqolada britaniyalik shifokorlar odamlarga xonalarni muntazam shamollatib turishni va uy tozalash uchun purkaladigan kimyoviy vositalar o`rniga suyuq vositalardan foydalanishni maslahat bermoqda. 
Amerikaning “Nafas organi kasalliklari va jonlantirish tibbiyoti” jurnalida chop etilgan maqolada tozalash vositalarining 20 yil davomida kattalar salomatligiga ta`sirini o`rgangan mutaxassislar xulosalari bayon qilingan. 
“Odam o`pkasining qanchalar sog`lom ekanini bilish, o`pka qancha miqdorda havoni kuch bilan siqib chiqara olishi bilan o`lchanadi. Yillar davomida tozalash ishlari bilan muntazam shug`ullanib kelgan ayollarning o`pkalari vaqt o`tgan sari kamroq miqdorda havo siqib chiqara boshlaydi”, - deyiladi tadqiqot xulosasida.
Tadqiqot mualliflariga ko`ra, tozalash vositalari tarkibidagi kimyoviy moddalar o`pkaning shilliq membranalarini qizartirib, uzoq muddatda o`pka faoliyatiga salbiy ta`sir etadi. 
Erkaklar orasida o`tkazilgan tekshiruv natijalariga ko`ra, tozalash ishlari bilan shug`ullangan va shug`ullanmagan erkaklarning o`pkasida katta farq kuzatilmagan.
Britaniyadagi O`pka kasalliklari bo`yicha markaz xodimi Sara Mak Fadyen fikricha, har qanday ifloslangan havodan nafas olish shubhasiz, salomatlikka, ayniqsa, o`pka xastaliklariga chalingan odamlar sog`ligiga ko`proq salbiy ta`sir etadi. 
“Ushbu tadqiqot, nafas olayotganimiz havoning ifloslanishi turli manbalar jumladan, xona ichida qo`llaydiganimiz har xil bo`yoqlardan, kimyoviy tozalash vositalaridan kelib chiqishini ko`rsatdi. Agar xonani tez-tez shamollatib tursak, purkaladigan kimyoviy tozalash vositalari o`rniga suyuq vositalardan foydalansak, gaz plita va isitish pechkalari soz ishlasa, kunda foydalaniladigan mahsulotlarning o`pkaga salbiy ta`sirini kamaytirgan bo`lamiz”, - deydi britaniyalik olim.